আন্ধেরি থানায় এক যুগলকে বেধড়ক পেটাচ্ছেন পুলিশকর্মীরা। ওই ভিডিও নিয়ে আজ টেলিভিশন চ্যানেল এবং সোশ্যাল মিডিয়ায় দিনভর বিতর্কের পর ঘটনার তদন্তের নির্দেশ দিয়েছে মহারাষ্ট্র সরকার।
ভিডিওটিতে দেখা যাচ্ছে, বেশ কয়েকজন খাকি উর্দিধারী ওই দু’জনকে মারধর করছেন। তরুণটি নিজের বাবার বিষয়ে কিছু বলার চেষ্টা করলে জানতে চাওয়া হয়, বাবা কি মন্ত্রী নাকি! তরুণী বারবার তাঁকে বাঁচানোর চেষ্টা করলেও লাভ হয়নি। বেশ কিছুক্ষণ ধরে এলোপাথাড়ি চড়-থাপ্পড়-ঘুসি পড়ে পুরুষটির উপরে। 
যদিও আন্ধেরি পুলিশের সিনিয়র ইনস্পেক্টর নন্দকুমার ধূমলের বক্তব্য, পুলিশের ভাবমূর্তি ক্ষুণ্ণ করতেই সোশ্যাল মিডিয়ায় ভিডিওটি ছড়ানো হচ্ছে। ওই দু’জন ১ নভেম্বর রাতে মত্ত অবস্থায় আন্ধেরি মেট্রো স্টেশনের কাছে মারপিট করছিলেন। মিটমাট করার জন্য তাঁদের থানায় নিয়ে যায় পুলিশ। কিন্তু সেখানেও তাঁদের থামানো যায়নি। তরুণীকে মারধর থেকে বাঁচানোর জন্যই এক পুলিশকর্মী তাঁর সঙ্গীকে সরিয়ে দিতে চেষ্টা করছিলেন। সেই সময়েই ভিডিওটি তোলা হয়েছে বলে ধূমলের দাবি। 
তরুণীটি নালাসোপারার বাসিন্দা। তাঁর সঙ্গীর বাড়ি দক্ষিণ মুম্বইয়ের বাইকুল্লায়। দু’জনেই মালাডের একটি কল সেন্টারের কর্মী। ওই দু’জনের বিরুদ্ধে অবশ্য কোনও অভিযোগ দায়ের করা হয়নি। পরিবারের লোকজনকে ডেকে এনে তাঁদের সামনে ওই যুগলকে ‘সতর্ক’ করেছে পুলিশ। 
রাজ্যের স্বরাষ্ট্র প্রতিমন্ত্রী রঞ্জিত পাটিল জানিয়েছেন, জোন ১০-এর ডিসিপি বিনায়ক দেশমুখ ওই ঘটনার তদন্ত করবেন। সরকার জানতে চায়, পুলিশ এক্ষেত্রে আইনবিরুদ্ধ কিছু করেছে কি না। পাটিলের দাবি, ওই যুগলকে মত্ত অবস্থায় ঝগড়া করতে দেখে পুলিশ তাঁদের মেডিক্যাল টেস্টের জন্য থানায় এনেছিল। 
প্রসঙ্গত, এর আগেও সাধারণ নাগরিকদের হেনস্থা করে বিতর্কে জড়িয়েছে মুম্বই পুলিশ। গত সেপ্টেম্বরে গণেশ পুজোর মণ্ডপে এক মহিলাকে মারধরের ঘটনায় সাসপেন্ড হন দু’জন মহিলা কনস্টেবল। তার আগে অগস্টে সৈকত-রিসর্টে যুগলদের হেনস্থা করে সমালোচনার মুখে পড়েছিল তারা।